Գնորդը, ինչպես հայտնել էր կառավարությունը, տեղական «ՆՏԱԱ ինվեստմենտ գրուպ» ՍՊԸ-ն է, որը հիմնադրվել է տակավին վերջերս՝ հուլիսի 20-ին: Այսինքն՝ կարելի է ասել, որ ընկերությունը ստեղծվել է՝ համալիրը գնելու համար: Միակ փայատերն ու տնօրենը Արմեն Զավենի Գեւորգյանն էր, որի մասին «Հետքը» ժամանակին գրել է: Գեւորգյանը ներկայում 66,7 տոկոս փայ ունի «Վիկտորիա սիլվեր» ՍՊԸ-ում, որը 2014-ից երկրաբանահետախուզական աշխատանքներ է կատարում Մոտկորի անտառներում՝ փնտրելով ոսկի եւ արծաթ: Գեւորգյանի հետ նույն գործի մեջ է Երվանդ Հովհաննիսյանը (33,3 %), ով բնապահպանության նախկին նախարար, ՀՀԿ-ական պատգամավոր Վարդան Այվազյանի շրջապատից է, վերջինիս օրոք պատասխանատու պաշտոն է զբաղեցրել ԲՆ-ում: Մի կարճ ժամանակահատված ընկերության փայատերերի մեջ է եղել նաեւ ՀՀ նախագահի թիկնազորի պետ Վաչե Ղազարյանի կինը՝ Ռուզաննա Բեգլարյանը: